b"\n_START_ARTICLE_\nMark King (snooker)\n_START_SECTION_\nKariera\n_START_PARAGRAPH_\nPoznan je po teko\xc4\x8dih udarcih, ki jih spretno dopolnjuje z zanesljivo takti\xc4\x8dno igro. Nekateri strokovnjaki dejstvo, da \xc5\xa1e ni osvojil nobenega jakostnega turnirja, pripsujejo njegovi glavni slabosti, ob\xc4\x8dasni izgubi nadzora nad belo kroglo, ki ga pogosto pahne v situacijo, ko je prisiljen izpeljati obrambni udarec in posledi\xc4\x8dno igro predati nasprotniku._NEWLINE_King je svojo veljavo in ugled \xc5\xbee dokazal v \xc5\xa1tevilnih dvobojih, dostikrat pa so ga \xc5\xbee o\xc5\xbeigosali, da ima obrambno mentaliteto, ki naj bi bila ovira njegovi igri. 26. aprila 2009 je na Svetovnem prvenstvu igral najdalj\xc5\xa1i frame v zgodovini prvenstva, to je bilo v drugem krogu proti Stephenu Maguireju. Nasprotnika sta tedaj en sam frame igrala 45 minut in 58 sekund._NEWLINE_\xc4\x8ce so njegov zna\xc4\x8daj pogosto ozna\xc4\x8dili za slabost, pa mu je trener Terry Griffiths pomagal zbrusiti to plat igre, zaradi \xc4\x8desar je tudi v zadnjih sezonah vse vi\xc5\xa1je na svetovni jakostni lestvici. King je poznan kot eden najbarvitej\xc5\xa1ih igralcev v karavani, ki u\xc5\xbeiva v boju za snooker mizo, pa \xc4\x8de je dvoboj \xc5\xbee izgubljen ali \xc4\x8de je \xc4\x8disto iz forme. Ob Marcu Fuju in Johnu Higginsu je edini igralec, ki ima proti Ronnieju O'Sullivanu pozitivno bilanco, saj vodi s 6-5 v dvobojih._NEWLINE_Profesionalec je postal leta 1991 in se premo vzpenjal po jakostni lestvici, tako da je do leta 1996 \xc5\xbee zasedel mesto med najbolj\xc5\xa1imi 48 igralci na lestvici. Nastop v finalu jakostnega turnirja Welsh Open 1997 mu je ob koncu sezone prinesel mesto med najbolj\xc5\xa1imi 32 igralci lestvice, dose\xc5\xbeek pa je \xc5\xa1e izbolj\xc5\xa1al in leto kasneje \xc5\xbee dr\xc5\xbeal mesto med 16 igralci sveta po jakostni lestvici._NEWLINE_Na turnirju Grand Prix 1997 se je King neslavno zapisal v zgodovino z dvobojem osmine finala proti Johnu Higginsu. Izid dvoboja je bila gladka zmaga Higginsa s 5-0, King pa je celo v celotnem dvoboju vknji\xc5\xbeil le 11 to\xc4\x8dk, kar je \xc5\xa1e danes rekord katerega koli po televiziji prena\xc5\xa1anega dvoboja. _NEWLINE_\xc4\x8ceprav se na jakostnih turnirjih nobenkrat ni uvrstil v \xc4\x8detrtfinale, je po naslednji sezoni zadr\xc5\xbeal mesto med elitno \xc5\xa1estnajsterico, a je nato leto pozneje iz nje le izpadel. V sezoni 2000/01 se je takoj vrnil vanjo in se povzpel na zanj rekordno 11. mesto na svetovni jakostni lestvici. Zaradi skromne sezone 2002/03, ki jo je zaklju\xc4\x8dil z izpadom v prvem krogu Svetovnega prvenstva proti Drewu Henryju, izid je bil 5-10. V intervjuju po dvoboju je King namignil, da je izgubil potrpljenje za ta \xc5\xa1port in da bo kon\xc4\x8dal kariero, ker\xc2\xa0\xc2\xbbimam zlobno \xc5\xbeeno, ki je nikoli ne vidim, ker tukaj igram to neumno igro.\xc2\xab\xc2\xa0 Kasneje je svojo izjavo preklical in se vrnil v naslednji sezoni._NEWLINE_V sezoni 2003/04 je Kingu uspelo ponoviti svoj najbolj\xc5\xa1i dose\xc5\xbeek na jakostnih turnirjih - uvrstitev v finale. To mu je uspelo \xc5\xa1e drugi\xc4\x8d v karieri, in sicer na turnirju Irish Masters 2004, na katerem so mu zmage proti Stephenu Hendryju (5-4), Jimmyju Whitu (5-3), Graemu Dottu (6-2) in Kenu Dohertyju (6-2) omogo\xc4\x8dile nastop v finalu. Tam se je pomeril s Petrom Ebdonom in sredi dvoboja \xc5\xa1e dr\xc5\xbeal ugoden izid 5-5, a nato dovolil Ebdonu, da se odlepi in si priigra 3 frame prednosti, ki jih nato King ni mogel ve\xc4\x8d nadoknaditi. Kon\xc4\x8dni izid finala je bil 7-10 v korist Ebdona._NEWLINE_Po Svetovnem prvenstvu 2004 se je King zapletel v manj\xc5\xa1o afero, potem ko je njegov prijatelj Andy Hicks v izena\xc4\x8denem dvoboju izlo\xc4\x8dil Avstralca Quintena Hanna. Hann je med dvobojem kazal provokativne geste in po koncu dvoboja sta se igralca zapletla v prepir. Kinga je Hannovo vedenje vznemirilo, zato ga je izzval na boksarski dvoboj.  Kinga so zavoljo te poteze pogosto kritizirali, pod plazi kritik pa se je \xc5\xbee dosti prej, \xc5\xa1e pred prvenstvom, zaradi ne\xc5\xa1portnega obna\xc5\xa1anja zna\xc5\xa1el tudi Hann. Kakorkoli, do boksarskega dvoboja je naposled le pri\xc5\xa1lo, King ga je izgubil po sumljivi odlo\xc4\x8ditvi sodnikov, ki so ve\xc4\x8d to\xc4\x8dk namenili Avstralcu._NEWLINE_Decembra 2004 je King izlo\xc4\x8dil Marka Williamsa, Alana McManusa in Johna Parrotta ter se prebil v polfinale jakostnega turnirja UK Championship 2004. V polfinalu ga je nato porazil kasnej\xc5\xa1i zmagovalec Stephen Maguire, ki je Angle\xc5\xbea odpravil z izidom 9-4. Pri izidi 8-3 v dvoboju je med ob\xc4\x8dinstvom zazvonil telefon, kar je King izkoristil za duhovito pripombo:\xc2\xa0\xc2\xbb\xc4\x8ce je to moja gospa, ji povejte, da zgodaj doma.\xc2\xab_NEWLINE_Leta 2005 je King, prav tako na turnirju UK Championship, z izidom 9-8 izlo\xc4\x8dil Ronnieja O'Sullivana, potem ko je \xc5\xbee zaostajal s 3-5. V osmini finala je King moral priznati premo\xc4\x8d Joeju Perryju (6-9), a je med dvobojem vseeno prikazal niz 146 to\xc4\x8dk, kar je njegov rekord kariere, kar se ti\xc4\x8de profesionalnih tekmovalnih turnirjev._NEWLINE_Poraz v kvalifikacijah za Svetovno prvenstvo 2005 (z 10-9 je bil bolj\xc5\xa1i Neil Robertson, \xc4\x8deprav je Kingu uspel povratek po zaostanku z 2-7) mu je prepre\xc4\x8dil vnovi\xc4\x8dno vrnitev v \xc5\xa1estnajsterico svetovne jakostne lestvice. Povratek v \xc5\xa1estnajsterico pa mu je nato uspel sezono kasneje, ko je po \xc5\xbeilavi igri izgubil v prvem krogu Svetovnega prvenstva 2006 proti Stephenu Maguireju z rezultatom 6-10. Leta 2007 se Kingu znova ni uspelo uvrstiti na glavni del turnirja Svetovnega prvenstva, saj ga je v kvalifikacijah z 10-6 izlo\xc4\x8dil David Gilbert._NEWLINE_Na Svetovno prvenstvo 2008 se je uvrstil z zmagov kvalifikacijah proti Jimmyju Whitu in nato na glavnem delu prvenstva \xc5\xa1okantno domov poslal Marka Selbyja, finalista leto poprej. Proti Selbyju je \xc5\xbee zaostajal s 3-5, a ga je nato no\xc4\x8dno spanje (3-5 je bil izid po koncu ve\xc4\x8derne serije) prebudilo, tako da je na koncu zmagal z izidom 10-8. Ko je zadel odlo\xc4\x8dilno kroglo, ki je pomenila napredovanje v naslednji krog, je svoje zadovoljstvo pokazal s krikom:\xc2\xa0\xc2\xbbPojdi notri!\xc2\xab\xc2\xa0 V osmini finala je King nato priznal premo\xc4\x8d Petru Ebdonu, njegov dose\xc5\xbeek pa je vendarle zadostoval za vrnitev v \xc5\xa1estnajsterico svetovne jakostne lestvice, sezono 2008/09 je tako za\xc4\x8del na 15. mestu. _NEWLINE_King se je \xc5\xa1estkrat doslej uvrstil v osmino finala Svetovnega prvenstva (1998, 1999, 2001, 2002, 2008 in 2009), a mu nobenkrat ni uspelo napredovati v \xc4\x8detrtfinale. V teh \xc5\xa1estih letih je tudi dr\xc5\xbeal mesto med najbolj\xc5\xa1imi 16 igralci sveta na svetovni lestvici._NEWLINE_Konstantne predstave v sezoni 2008/09 so Kingu omogo\xc4\x8dile, da je mesto med \xc5\xa1estnajsterico zadr\xc5\xbeal tudi za naslednjo sezono._NEWLINE_Na turnirju Grand Prix 2009 je King \xc4\x8dude\xc5\xbeno uspel dose\xc4\x8di tri snookerje v odlo\xc4\x8dilnem framu proti Rickyju Waldenu. Zavoljo teh treh snookerjev je nato dvoboj po zadeti zadnji \xc4\x8drni krogli tudi dobil, izid je bil 5-4. V naslednjem krogu je nato izgubil proti Robertu Milkinsu.\n_START_SECTION_\nZasebno \xc5\xbeivljenje\n_START_PARAGRAPH_\nKing je poro\xc4\x8den in ima dva otroka. Njegovo matero so leta 2003 obsodili na do\xc5\xbeivljenjsko je\xc4\x8do zaradi umora sestri\xc4\x8dne."